วทันยา บุนนาค

**วทันยา บุนนาค** (เกิด 13 พฤศจิกายน พ.ศ. 2527)  เป็นนักธุรกิจและนักการเมืองชาวไทย ประธานเจ้าหน้าที่บริหารร่วม บริษัทหลักทรัพย์ ลิเบอเรเตอร์ จำกัด อดีตประธานคณะทำงานนวัตกรรมการเมืองกรุงเทพมหานคร พรรคประชาธิปัตย์ อดีตสมาชิกสภาผู้แทนราษฎร แบบบัญชีรายชื่อ สังกัดพรรคพลังประชารัฐ อดีตผู้จัดการฟุตบอลทีมชาติไทยรุ่นอายุไม่เกิน 23 ปี และฟุตบอลทีมชาติไทยรุ่นอายุไม่เกิน 21 ปี อดีตกรรมการผู้จัดการใหญ่บริษัท นิวส์ เน็ตเวิร์ค คอร์ปอเรชั่น จำกัด (มหาชน) และบริษัท สปริงส์นิวส์ คอร์ปอเรชั่น จำกัด และอดีตกรรมการในคณะกรรมการประสานงานสภาผู้แทนราษฎร

## ประวัติ
วทันยา เกิดเมื่อวันที่ 13 พฤศจิกายน พ.ศ. 2527 ที่กรุงเทพมหานคร เป็นบุตรนายสุรพันธ์ วงษ์โอภาสี เลขาธิการศูนย์พัฒนาการถ่านหินแห่งประเทศไทย กับ นาง มะลิวัลย์ วงศ์ชินศรี ด้านครอบครัวสมรสกับ นาย ฉาย บุนนาค เมื่อ 30 เมษายน พ.ศ. 2565 มีบุตร 2 คน คือเด็กชายพอใจ บุนนาค และเด็กหญิงพอเพียง บุนนาค

สำเร็จการศึกษาระดับปริญญาตรี คณะศิลปศาสตร์ จากมหาวิทยาลัยธรรมศาสตร์ ปัจจุบันกำลังศึกษาหลักสูตรศิลปศาสตรมหาบัณฑิต สาขาวิชาเศรษฐศาสตร์การเมือง จุฬาลงกรณ์มหาวิทยาลัย รวมถึงเคยถ่ายโฆษณาผลิตภัณฑ์การ์นิเย่ เคยเป็นเชียร์ลีดเดอร์ในงานฟุตบอลประเพณีจุฬาฯ–ธรรมศาสตร์ 

พ.ศ. 2559 ได้ขายหลักทรัพย์บริษัท นิวส์ เน็ตเวิร์ค คอร์ปอเรชั่น จำกัด (มหาชน) จำนวน 3.18 เปอร์เซนต์ของสิทธิออกเสียงทั้งหมดของกิจการ

## การทำงาน
### งานการเมือง
เมื่อวันที่ 16 พฤศจิกายน พ.ศ. 2561 วทันยาได้เข้ามาสมัครเป็นสมาชิกพรรคพลังประชารัฐ และได้รับเลือกตั้งเป็นสมาชิกสภาผู้แทนราษฎรแบบบัญชีรายชื่อ พรรคพลังประชารัฐ ต่อมาเธอลาออกจากการเป็นสมาชิกพรรคและสมาชิกภาพของสมาชิกสภาผู้แทนราษฎร เมื่อวันที่ 16 สิงหาคม พ.ศ. 2565 หลังจากเหตุการณ์ไม่สามารถเปิดประชุมรัฐสภาเนื่องจากองค์ประชุมรัฐสภาไม่ครบ

วันที่ 22 กันยายน พ.ศ. 2565 วทันยา เข้าสมัครเป็นสมาชิกพรรคประชาธิปัตย์ โดยเธอได้รับการมอบหมายให้เป็นประธานคณะทำงานนวัตกรรมการเมืองกรุงเทพฯ เพื่อเตรียมพร้อมสำหรับการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 โดยวทันยาได้เป็นผู้สมัครรับเลือกตั้งแบบบัญชีรายชื่อ ของพรรคประชาธิปัตย์ ในลำดับที่ 11

### ผู้จัดการทีมฟุตบอล
ใน พ.ศ. 2559 วทันยาได้รับการแต่งตั้งโดยการทาบทามของสมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย ในพระบรมราชูปถัมภ์ ให้เป็นผู้จัดการฟุตบอลทีมชาติไทยรุ่นอายุไม่เกิน 23 ปี

พ.ศ. 2560 ทำหน้าที่เป็นผู้จัดการฟุตบอลทีมชาติไทยรุ่นอายุไม่เกิน 23 ปี ในการแข่งกีฬาฟุตบอลในซีเกมส์ 2017 ที่จัดขึ้น ณ ประเทศมาเลเซีย ซึ่งทีมของเธอเป็นฝ่ายครองแชมป์ได้สำเร็จ

วันที่ 8 กันยายน พ.ศ. 2560 วทันยาถูกสมาคมขอให้ยุติบาท โดยสมาคมต้องการให้เป็นไปตามครรลองเดิมคือไม่มีผู้จัดการทีม ให้เหมือนอย่างต่างประเทศ

## การถือหุ้นสื่อ
วทันยา เดิมเป็นกรรมการบริษัทในเครือสปริงนิวส์-ฐานเศรษฐกิจ โดยเดิมเป็นกรรมการบริษัทประกอบธุรกิจสื่อ 4 แห่ง ได้แก่ บริษัท สปริงนิวส์ คอร์ปอเรชั่น จำกัด, บริษัท สปริงนิวส์ เทเลวิชั่น จำกัด, บริษัท ร่วมมือร่วมใจ จำกัด และบริษัท ฐานเศรษฐกิจ มัลติมีเดีย จำกัด ในปี พ.ศ. 2559 เธอได้เป็นผู้ถือหุ้นรายใหญ่อันดับ 1 ของบริษัท นิวส์ เน็ตเวิร์ค คอร์ปอเรชั่น จำกัด (มหาชน) โดยถือหุ้นอยู่ทั้งหมด 506,000,002 หุ้น หรือ 8.04 เปอร์เซนต์ ซึ่งต่อมา เธอได้จำหน่ายหุ้นของบริษัทดังกล่าวเมื่อวันที่ 11 ธันวาคม พ.ศ. 2561 จำนวน 1,832,671,310 หุ้น และวันที่ 12 ธันวาคม พ.ศ. 2561 อีกจำนวน 2,367,328,700 หุ้น

## เครื่องราชอิสริยาภรณ์

## อ้างอิง

## แหล่งข้อมูลอื่น

* 
* 

หมวดหมู่:สกุลบุนนาค
หมวดหมู่:เชียร์ลีดเดอร์
หมวดหมู่:นักธุรกิจชาวไทย
หมวดหมู่:ผู้จัดการทีมฟุตบอลชาวไทย
หมวดหมู่:นักการเมืองสตรีชาวไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคพลังประชารัฐ
หมวดหมู่:พรรคประชาธิปัตย์
หมวดหมู่:บุคคลจากคณะศิลปศาสตร์ มหาวิทยาลัยธรรมศาสตร์
หมวดหมู่:ผู้ได้รับเครื่องราชอิสริยาภรณ์ ท.ช.
หมวดหมู่:ผู้ได้รับเครื่องราชอิสริยาภรณ์ ท.ม.